
Eiropas Savienības kohēzijas politikas programmas 2021.-2027. gadam 3.1.1. specifiskā atbalsta mērķa “Attīstīt ilgtspējīgu, klimatnoturīgu, inteliģentu, drošu un vairākveidu TEN-T infrastruktūru” 3.1.1.9. pasākuma “Bezpilota lidaparātu uztveršanas, identifikācijas, izsekošanas un pretdarbības risinājuma ieviešana” īstenošanas noteikumi
Izdoti saskaņā ar Eiropas Savienības fondu 2021.–2027. gada plānošanas perioda vadības likuma 19. panta 6.un 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.-2027. gadam 3.1.1. specifiskā atbalsta mērķa “Attīstīt ilgtspējīgu klimatnoturīgu, inteliģentu, drošu un vairākveidu TEN-T infrastruktūru” 3.1.1.9. pasākumu “Bezpilota lidaparātu uztveršanas, identifikācijas, izsekošanas un pretdarbības risinājuma ieviešana” (turpmāk – pasākums);
· 1.2. pasākuma mērķi un mērķa grupu;
· 1.3. pasākumam pieejamo finansējumu un nacionālā līdzfinansējuma likmi;
· 1.4. prasības Kohēzijas fonda projekta (turpmāk – projekts) iesniedzējam;
· 1.5. atbalstāmo darbību un izmaksu attiecināmības nosacījumus;
· 1.6. vienkāršoto izmaksu piemērošanas nosacījumus un kārtību.
· 2. Pasākuma mērķis ir uzlabot valsts akciju sabiedrības “STARPTAUTISKĀ LIDOSTA “RĪGA””  (turpmāk - Rīgas lidosta)  spējas uztvert, identificēt, izsekot un pretdarboties bezpilota lidaparātiem, kas veic nesankcionētus lidojumus gaisa satiksmes kritiskajās zonās un Rīgas lidostas teritorijā, kuru noteikusi valsts aģentūra “Civilās aviācijas aģentūra” sadarbībā ar lidlauka īpašnieku vai valdītāju un gaisa satiksmes pakalpojumu sniedzēju, ņemot vērā pieaugošos riskus, ko rada  nesankcionēta bezpilotu lidaparātu izmantošana.
· 3. Pasākuma mērķa grupa ir gaisa transporta infrastruktūras lietotāji.
· 4. Pasākuma ietvaros kopējais plānotais finansējums ir 2 420 500 euro, tai skaitā Kohēzijas fonda finansējums ne vairāk kā 1 954 863 euro un privātais līdzfinansējums – 465 637 euro.
· 5. Maksimālais attiecināmais Kohēzijas fonda finansējuma apmērs nepārsniedz 85 procentus no projektam plānotā kopējā attiecināmā finansējuma.
· 6. Pasākuma ietvaros Kohēzijas fonda finansējumu piešķir granta veidā.
· 7. Pasākumu īsteno līdz 2029.gada 31.decembrim, sasniedzot:
· 7.1. iznākuma rādītāju:
· 7.1.1. uzstādīts nesankcionētu bezpilota lidaparātu identificēšanas radaru sistēmas un komandvadības komplekts;
· 7.1.2. uzstādīta nesankcionētu bezpilota lidaparātu attālinātas vadības signālu slāpēšanas iekārta un sistēmas integrācija;
· 7.2. rezultātā rādītāju - ieviests komplekss tehnoloģiskais risinājums nesankcionētu bezpilota lidaparātu identificēšanai un signālu slāpēšanai.
· 8. Šo noteikumu 7. punktā  minētie rādītāji ir sasniegti, kad atbilstoši noslēgtajiem līgumiem ir piegādātas un uzstādītas iekārtas, sistēmas un nepieciešamais programmnodrošinājums, ko apliecina pieņemšanas un nodošanas akti, kā arī  pabeigti projektā paredzētie būvdarbi (ja tādi paredzēti), kas tiek pamatoti ar iesniegtiem būvdarbu pabeigšanu pamatojošiem dokumentiem, un objekti ir nodoti ekspluatācijā saskaņā ar būvniecības jomu reglamentējošajiem normatīvajiem aktiem, kā arī ieviests komplekss tehnoloģisks risinājums un projekts ir pabeigts.
· 9. Pasākumu īsteno ierobežotas projektu iesniegumu atlases veidā.
· 10. Pasākuma ietvaros atbildīgās iestādes funkcijas pilda Satiksmes ministrija.
II. Prasības projekta iesniedzējam
· 11. Pasākuma ietvaros finansējuma saņēmējs ir Rīgas lidosta.
· 12. Projekta iesniedzējs, kas pēc projekta apstiprināšanas ir finansējuma saņēmējs (turpmāk – finansējuma saņēmējs), sagatavo projekta iesniegumu atbilstoši projektu iesniegumu atlases nolikumā noteiktajām prasībām un iesniedz to Kohēzijas politikas fondu vadības informācijas sistēmā, pievienojot projektam veikto ekonomisko analīzi.
·  
III. Atbalstāmās darbības un izmaksas
· 13. Pasākuma ietvaros ir atbalstāmas darbības, kas vērstas uz bezpilota lidaparātu uztveršanas, identifikācijas, izsekošanas un pretdarbības risinājuma ieviešanu, paredzot tādu inovatīvu un kompleksu tehnoloģisko risinājumu ieviešanu sistēmās, kas spēs nodrošināt gaisa satiksmes, pasažieru un Rīgas lidostas drošību gaisa satiksmes kritiskajā zonā un Rīgas lidostas teritorijā.
· 14. Projektā neiekļauj darbības, kas nav vērstas uz šo noteikumu 2. punktā minētā mērķa sasniegšanu.
· 15. Pasākuma ietvaros ir attiecināmas šādas izmaksas:
· 15.1. tiešās attiecināmās izmaksas, kas ir tieši saistītas ar projekta īstenošanu un nepieciešamas projekta rezultātu sasniegšanai, un šī saistība ir skaidri saprotama un pierādāma;
· 15.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta īstenošanai un projekta rezultātu sasniegšanai.
· 16. Šo noteikumu 15.1. apakšpunktā minētās tiešās attiecināmās izmaksas var ietvert šādas izmaksu pozīcijas:
· 16.1. iesniegumu pamatojošās dokumentācijas sagatavošanas izmaksas (izņemot projekta iesnieguma veidlapas aizpildīšanas izmaksas);
· 16.2. radara sistēmas un ar tās funkcionalitāti saistīto moduļu iegādes izmaksas;
· 16.3. attālinātas vadības signālu slāpēšanas iekārtas iegādes izmaksas, kā arī jebkādi citi pretdarbības vai slāpēšanas risinājumi;
· 16.4. komandvadības (C2) programmnodrošinājuma licenču un to atjauninājumu izmaksas licenču darbības periodā, kas nepārsniedz piecus gadus no iegādes brīža;
· 16.5. šo noteikumu 16.2., 16.3. un 16.4. punktos minēto iekārtu un programmnodrošinājuma uzstādīšanas, testēšanas un integrācijas finansējuma saņēmēja sistēmās izmaksas;
· 16.6. būvprojekta, būvdarbu ieceres dokumentācijas, būvprojekta minimālā sastāvā, apliecinājuma kartes, paskaidrojuma raksta un paziņojuma par būvniecību izstrādes izmaksas visām projektā paredzētajām darbībām un ar to saistīto būvekspertīžu un izpētes izmaksas, ja to veikšana ir priekšnosacījums būvprojekta, būvdarbu ieceres dokumentācijas vai būvprojekta minimālā sastāvā izstrādei;
· 16.7.  jaunas būves būvniecības, esošas būves pārbūves un atjaunošanas izmaksas atbilstoši būvprojektam kā arī būvlaukuma ierīkošanas un novākšanas izmaksas;
· 16.8. iekārtu un sistēmu uzturēšanas, tajā skaitā, apkalpošanas un nepieciešamo remontdarbu veikšanas nodrošināšana, nepieciešamības gadījumā piesaistot jomas speciālistus;
· 16.9. iekārtu un sistēmu apdrošināšanas izmaksas un civiltiesiskās atbildības apdrošināšanas izmaksas;
· 16.10. nepieciešamo programmnodrošinājumu iegāde, atjauninājumu, uzlabojumu vai licenču darbības pagarināšana;
· 16.11. personāla apmācību izmaksas par jauno tehnoloģiju lietošanu; 
· 16.12. būvuzraudzības, kā arī apvienotās būvprojekta izstrādes un būvdarbu veikšanas procesa neatkarīgas uzraudzības pakalpojuma izmaksas, autoruzraudzības izmaksas un attiecīgo būvspeciālistu apdrošināšanas un normatīvajos aktos būvniecības jomā noteiktās obligātās apdrošināšanas izmaksas;
· 16.13. projekta komunikācijas un vizuālās identitātes pasākumu izmaksas atbilstoši normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā;
· 16.14. personāla izmaksas.
· 17. Projekta netiešās attiecināmās izmaksas ir finansējuma saņēmēja projekta vadības un īstenošanas personāla administratīvās izmaksas, un tās plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 16.14. apakšpunktā  minētajām tiešajām attiecināmajām projekta personāla izmaksām.
· 18. Projektā plānotās attiecināmās izmaksas netiek finansētas vai līdzfinansētas, kā arī tās nav plānots finansēt vai līdzfinansēt no citiem valsts un ārvalstu finanšu atbalsta instrumentiem.
· 19. Pievienotās vērtības nodoklis, kas tiešā veidā saistīts ar projektu, uzskatāms par attiecināmām izmaksām saskaņā ar regulas 2021/1060 64. panta 1. punkta "c" apakšpunktā ietvertajiem nosacījumiem.
· 20. Pasākuma īstenošanā radušās izmaksas var uzskatīt par attiecināmām finansēšanai no Kohēzijas fonda, ja tās atbilst šo noteikumu 16. punktu ietvertajām izmaksu pozīcijām un ir radušās ne agrāk kā noteikts regulas Nr. 2021/1060 63.panta 7.punktā . Projekta iesniegumā neiekļauj un finansējumu nepiešķir līdz projekta iesnieguma iesniegšanas dienai pabeigtām darbībām.
· 21. Projekta īstenošanas gaitā radušās sadārdzinājuma izmaksas, kas pārsniedz šo noteikumu 4. punktā noteikto kopējo plānoto finansējumu, finansējuma saņēmējs sedz no saviem līdzekļiem.
IV. Projekta īstenošanas nosacījumi
· 22. Īstenojot projektu, finansējuma saņēmējs:
· 22.1. uztur projekta īstenošanā radītās vērtības un nodrošina nepieciešamos līdzekļus to uzturēšanai piecus gadus pēc projekta pabeigšanas;
· 22.2. uzkrāj datus par projektā sasniegtajiem šo noteikumu 7. punktā  minētajiem rādītājiem;
· 22.3.   sniedz sadarbības iestādei informāciju par šo noteikumu 7. punktā  minēto rādītāju sasniegšanu;
· 22.4. nodrošina komunikācijas un vizuālās identitātes pasākumus saskaņā ar regulas Nr. 2021/1060 47. un 50. pantu  un kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā, ņemot vērā Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijas;
· 22.5. nodrošina, ka pasākuma īstenošanas laikā nekustamie īpašumi, kuri nepieciešami projekta īstenošanai, ir finansējuma saņēmēja īpašumā vai lietošanā. Ja  pasākuma ietvaros nepieciešams veikt būvniecību, to  veic uz lietošanas, valdījuma vai uz zemesgrāmatā ierakstītas lietu tiesības pamata, saskaņojot būvniecības ieceri ar projekta īstenošanai nepieciešamo nekustamo īpašumu īpašniekiem atbilstoši normatīvo aktu nosacījumiem būvniecības jomā;   
· 22.6. nodrošina interešu konflikta neesamību saskaņā ar Eiropas Parlamenta un Padomes 2024. gada 23. septembra Regulas (ES, Euratom) Nr. 2024/2509 par finanšu noteikumiem, ko piemēro Savienības vispārējam budžetam (pārstrādāta redakcija) 61. pantu un normatīvajiem aktiem publisko iepirkumu jomā, kā arī paraksta interešu konflikta neesamības apliecinājumu;
· 22.7. izstrādā iekšējās kontroles sistēmu, ietverot tajā informāciju par interešu konflikta, krāpšanas, korupcijas risku un dubultā finansējuma novēršanas mehānismu;
· 22.8. Finansējuma saņēmējs projekta īstenošanai nepieciešamās preces un pakalpojumus iegādājas saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu konkursa procedūru;
· 22.9. nodrošina sasniegto rezultātu ilgtspēju vismaz piecus gadus pēc noslēguma maksājuma veikšanas;
· 22.10. glabā projekta dokumentāciju un nodrošina tai pieejamību visā projekta īstenošanas laikā un uzraudzības periodā, kas nepārsniedz piecus gadus pēc pēdējā noslēguma maksājuma veikšanas finansējuma saņēmējam.
· 23. Pasākuma ietvaros projektu īsteno saskaņā ar noslēgto līgumu par projekta īstenošanu, bet ne ilgāk kā līdz 2029. gada 31. decembrim.
· 24. Projekta īstenošanas vieta ir Latvijas Republika.
· 25. Projekta īstenošanā veiktie ieguldījumi ir finansējuma saņēmēja īpašums.

